***Հ Ա Շ Վ Ե Տ Վ ՈՒ Թ Յ ՈՒ Ն***

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ 2019 ԹՎԱԿԱՆԻ**

Հայաստանի Հանրապետության վարչապետի 2019 թվականի դեկտեմբերի 19-ի թիվ 1940-Լ որոշմամբ հաստատվել է Հայաստանի Հանրապետության սննդամթերքի անվտանգության տեսչական մարմնի այսուհետ՝ Տեսչական մարմին կանոնադրությունը: Տեսչական մարմինը 2019 թվականին օրենքով սահմանված իր գործառույթներն իրականացրել է Հայաստանի Հանրապետության օրենքների և Հայաստանի Հանրապետության կառավարության 2010 թվականի դեկտեմբերի 30-ի թիվ 1730-Ն որոշման հիման վրա: Մշակման փուլում են գտնվում Տեսչական մարմնի քաղաքացիական ծառայության անվանացանկը և պաշտոնների անձնագրերը:

Սննդամթերքի անվտանգության բնագավառում անցկացվել են պետական վերահսկողության միջոցառումներ՝ ինչպես Երևան քաղաքում, այնպես էլ հանրապետության բոլոր մարզերում՝ դիտարկումներ 618, ստուգումներ 78, մշտադիտարկում՝ 582։

Իրականացվել է հանրապետությունում իրացվող պեստիցիդների և ագրոքիմիկատների շուրջ 160 վաճառակետերի դիտարկում: Դիտարկման գործընթացն ընդգրկել է մայիս-սեպտեմբեր ժամանակահատվածը: Կատարվել են նմուշառումներ և մոտ 500 լաբորատոր փորձաքննություն: Հանրապետության ամբողջ տարածքում անցկացվել է նաև բուսասանիտարական մոնիթորինգ, որի նպատակն է հայտնաբերել բույսերի կարանտին վնասակար օրգանիզմների տարածվածությունը և աշխարհագրությունը: Կատարվել են նմուշառումներ և գրեթե 5000 լաբորատոր փորձաքննություն:

Իրականացվել են անասնահամաճարակային մշտադիտարկումներ մոտ 1000 տնտեսավարողների մոտ, մասնավորապես՝ Հայաստանի Հանրապետությունում ձկնաբուծությամբ և ձկնամթերքի արտադրությամբ զբաղվող տնտեսություններում կենդանական ծագման մթերքի արտադրության և վերամշակման, ինչպես նաև կենդանական ծագման մթերքի, կերերի և լրացակերերի պահպանման, տեղափոխման և իրացման գործընթացներն ուսումնասիրելու և վերլուծելու նպատակով: Մշտադիտարկումներ եղել են 116 տնտեսություններում, որոնցից փաստացի գործունեություն են իրականացնում 99-ը:

Կենտրոնական և մարզային մակարդակով քննարկումներ են անցկացվել սպանդանոցային գործունեությամբ զբաղվող անձանց, միս իրացնողների, ինչպես նաև նոր սպանդանոցներ հիմնող անձանց և կազմակերպությունների հետ, ներկայացվել են օրենսդրությամբ սահմանված պահանջները, քննարկվել են բարձրացված խնդիրները: Տվյալ գործունեությանը ներկայացվող նվազագույն պահանջները տեղեկատվական թերթիկների միջոցով տրամադրվել են շահառուներին։

Տեսչական մարմնի 2019 թվականի ստուգումների տարեկան ծրագրով նախատեսվել էր կատարել ստուգումներ 44 տնտեսավարող սուբյեկտների մոտ, որից՝

 1-ին եռամսյակում - 0

 2-րդ եռամսյակում- 0

 3-րդ եռամսյակում - 0

 4-րդ եռամսյակում -44:

 Ստուգման արդյունքներով՝ 2019 թվականին տուգանքներ նշանակելու մասին կայացվել է 57 որոշում, որից 40-ը՝ 2018 թվականին իրականացված ստուգումների արդյունքում, իսկ 17-ը՝ բողոքների հիման վրա 2019 թվականին իրականացված ստուգումների արդյունքում, որից 2-ը քրեական գործերը կարճելու և վարչական վարույթ հարուցելու, 1-ը՝ իրականացված վերահսկողության ընթացքում տրված հանձնարարականի պահանջը չկատարելու հիման վրա: Տուգանքի գումարը կազմել է 5.690.000 ՀՀ դրամ, որից պետական բյուջե վճարվել է 4.290.000 դրամ: Գանձումների գործընթացը օրենքով սահմանված կարգով շարունակվում է և գտնվում է հարկադիր կատարումն ապահովող ծառայությունում:

2019 թվականի օգոստոսի 19-ին Ձյունիկ սառնարան սահմանափակ պատասխանատվությամբ ընկերությանը պատկանող սառնարանային տարածքում բռնկված հրդեհի արդյունքում գոյացած վտանգավոր սննդամթերքը տարածքից դուրս բերելու, ոչնչացնելու և ախտահանման աշխատանքների կազմակերպման և իրականացման գործընթացը համակարգվել է Տեսչական մարմնի կողմից։ Տեսչական մարմնի, ինչպես նաև աշխատանքային խմբում ընդգրկված պետական մարմինների պաշտոնատար անձանց և աշխատակիցների համատեղ ջանքերով՝ Ձյունիկ սառնարան սահմանափակ պատասխանատվությամբ ընկերությանը պատկանող սառնարանային տարածքից դուրս է բերվել 1015 տոննա (142 բեռնատար) վտանգավոր սննդամթերք, իսկ սառնարանային տարածքն ամբողջովին մաքրվել և ախտահանվել է: Արդյունքում ամբողջովին վերացվել է բնակչությանը սպառնացող հնարավոր սանիտարահամաճարակային վտանգը:

2019 թվականին Իրանի Իսլամական Հանրապետության Իրանի անասնաբուժական կազմակերպության և Տեսչական մարմնի միջև համագործակցության աշխատանքների արդյունքում հաստատվել են երկկողմ անասնաբուժական սերտիֆիկատներ, որոնք հնարավորություն են տալիս Հայաստանի Հանրապետությունից ԻԻՀ-ի տարածքով Իրաք, Քաթար, ԱՄԷ, Քուվեյթ արտահանել կենդանի կենդանիներ:

Հայաստանի Հանրապետության օրենսդրությամբ սահմանված կարգով, 2019 թվականի հունվարի 1-ից մինչ դեկտեմբերի 26-ն ընկած ժամանակահատվածում, Հայաստանի Հանրապետության տարածք ներմուծված բարձր ռիսկային բեռներից վերցվել է 3815 նմուշ:

2019 թվականի ընթացքում, «Մեկ կանգառ, մեկ պատուհան» համակարգի միջոցով, ստեղծվել է 59534 հայտ, որից ներմուծման՝ 37367, արտահանման՝ 22162 և տարանցիկ փոխադրման՝ 5 հայտ:

2019 թվականին Տեսչական մարմնի ձեռքբերումներից է համակարգում առկա կոռուպցիոն տարրերից ձերբազատման գործընթացը, սննդի շղթայի օբյեկտների շրջանում լայնամաշտաբ տեղեկատվական և խորհրդատվական աշխատանքների իրականացումը, ներմուծման և արտահանման ոլորտում գործառույթների դյուրացման և ավելորդ վարչարարության նվազեցումը, ինչպես նաև միջազգային հարթակներում Տեսչական մարմնի հեղինակության բարձրացումը: